કેટલાક લોકો કેટલીક બાબતો શીખ્યા વિના પણ એટલી બેહતરીન રીતે કરતા હોય છે કે જાણે ઈશ્વર પાસેથી એ કરતબ તેમને ભેટમાં મળ્યું હોય, પરંતુ કેટલાક લોકો એવા પણ હોય છે જેઓ પોતાને મળેલી ગૉડ-ગિફ્ટને મહેનત અને લગનથી વધુ નિખારતા હોય છે. હૈદરાબાદમાં જન્મેલાં અને ઊછરેલાં જયશ્રી પંકજ શાહ તેમાંના એક છે. આઠ વર્ષની ઉંમરે તેમણે પોતાના દાદાને ઠાકોરજીની હવેલીમાં કેળના પાનને ડિઝાઇનમાં કટ કરીને સજાવતા જોયા હતા. કોઈ પણ જાતની ફૉર્મલ ટ્રેઇનિંગ વિના જોઈ-જોઈને તેમણે આ શીખી લીધું અને નાનકડી વયમાં હાથમાં કાતર અને પેપર લઈને પેપરકટિંગની એ કળામાં હથોટી મેળવી. વૈષ્ણવોમાં સાંઝી તરીકે આ કળા ૫૦૦ કરતાં વધુ વર્ષથી પ્રચલિત છે. શ્રીનાથજીમાં અને તિરુપતિમાં સાંઝીથી ડેકોરેશન કરવાની પરંપરા ખૂબ જૂની છે. છેલ્લાં ૫૦ વર્ષથી અવિરતપણે જયશ્રીબહેને સાંઝીની કળા અંતર્ગત અનેક બેનમૂન કલાકૃતિઓ બનાવી છે જેનું અત્યાર સુધીમાં મુંબઈ, દિલ્હી, હૈદરાબાદ, અમદાવાદ, દિલ્હી, બૅન્ગલોર જેવાં દેશનાં ઘણાં રાજ્યોમાં એક્ઝિબિશન યોજાઈ ચૂક્યાં છે.